Document ID: /fineweb-2-swissfilter-quality_10-filterrobots/filtered/01340.jsonl.gz/4

Azt gondoltam, lassan közelíteni kellene egymáshoz ennek a rovatnak a témáit, a nyelvet, a gépet és az embert. A nyelvhasználathoz intelligencia szükséges, ezért a nyelvészeti modelleknek tartalmazniuk kell az intelligencia modelljét is (vagy legalábbis hivatkozniuk kell rá). Ha azt akarjuk, hogy a számítógépek utánozzák a nyelvi viselkedésnek legalább bizonyos fajtáit (például hogy társalogjanak vagy fordítsanak), akkor olyan modellekre van szükségünk, amik számítógépes programok alakjában is megvalósíthatók. Ezért a modelljeinkbe épített intelligencia-modellnek is ilyennek kell lennie – az ilyen modelleket összefoglalóan mesterséges intelligenciának nevezzük. És ha már beszélünk róluk, próbáljuk meg programok formájába is önteni.